Gremlini

"Gremlini" () ir 1984. gada ASV melnās komēdijas šausmu filma, kuras režisors ir Džo Dante, bet scenārija autors ir Kriss Kolumbuss. Filmā galvenās lomas atveido Zeks Geligans, Fībi Keitsa, Hoits Ekstons, Pollija Holideja un Frānsisa Lī Makkeina.

Filma stāsta par Billiju, kurš kā Ziemassvētku dāvanu saņem nelielu mīlīgu dzīvnieciņu, ko viņš nosauc par Gizmo. Tomēr, neievērojot trīs svarīgus noteikumus, no Gizmo izveidojas ļauni gremlini, kas Ziemassvētku vakarā apdraud visu pilsētu.

Filmas "Gremlini" pirmizrāde notika  un to izplatīja Warner Bros.. Filma guva lielus finansiālus panākumus, nopelnot vairāk nekā 219 miljonus ASV dolāru pie 11 miljonu dolāru budžeta. "Gremlini" izdošanas brīdī kopumā saņēma viduvējas kritiķu atsauksmes, īpaši kritizējot atainoto vardarbību. Mūsdienās filmas reputācija ir augusi un tā tiek uzskatīta par klasiku. Turpinājums "Gremlini 2" (Gremlins 2: The New Batch) iznāca 1990. gadā.

 Sižets 

Izgudrotājs Rendals Pelcers apmeklē kādu antikvariātu Ķīniešu kvartālā, lai atrastu Ziemassvētku dāvanu savam dēlam Billijam. Tur viņš atklāj mazu, pūkainu radījumu, ko sauc par mogvaju. Veikala īpašnieks, Vinga kungs, atsakās to pārdot, taču viņa mazdēls slepus tomēr to pārdod, brīdinot Rendalu atcerēties trīs ļoti svarīgus kopšanas noteikumus: turēt radījumu pa gabalu no gaismas, īpaši saules gaismas, kas to nogalina; neļaut tam nonākt saskarē ar ūdeni; un, pats galvenais, nekad nebarot to pēc pusnakts.

Kingstonfolsas pilsētā Billijs strādā vietējā bankā. Tēvs atgriežas mājās un uzdāvina Billijam mogvaju, kuru viņi nosauc par Gizmo, kā arī izskaidro noteikumus. Gizmo ir draudzīgs un miermīlīgs, taču, kad Billija draugs Pīts Fountens nejauši uzšļāc viņam ūdeni. No Gizmo izveidojas vēl pieci mogvaji, tai skaitā līderis Straips. Billijs parāda vienu no mogvajiem savam bijušajam sākumskolas dabaszinību skolotājam Rojam Hansonam, kā rezultātā rodas vēl viens mogvajs, ar kuru skolotājs sāk eksperimentēt. Tikmēr mājās pārējie mogvaji piemāna Billiju, panākot, ka viņš tos pabaro pēc pusnakts, sabojājot pulksteni pie viņa gultas. Mogvaji, tāpat kā Hansona mogvajs, pārvēršas kokonos, no kuriem drīz izšķiļas postoši gremlini. Hansonu nogalina viņa paša gremlins, bet gremlini Pelceru mājā spīdzina Gizmo un uzbrūk Billija mātei Linnai.

Linnai un Billijam izdodas iznīcināt visus gremlinus, izņemot Straipu, kurš aizbēg uz vietējo sporta centru un ielec baseinā, radot veselu gremlinu armiju, kas sāk postīt Kingstonfolsu. Uzbrukuma laikā daudzi pilsētas iedzīvotāji tiek ievainoti un nogalināti. Policija ir bezspēcīga, jo arī kļūst par gremlinu upuriem. Billijs izglābj savu kolēģi un draudzeni Keitu Beringeri, kura strādā bārā, kurā pulcējas gremlini.

Billijs, Keita un Gizmo atrod gremlinus sapulcējušos vietējā kinoteātrī, jo tuvojas rīts. Viņi izraisa sprādzienu, nogalinot visus, izņemot Straipu, kurš iepriekš bija pametis kinoteātri, lai dotos pēc konfektēm uz veikalu pāri ielai. Viņi seko Straipam uz veikalu, kur viņš mēģina izmantot strūklaku, lai radītu vēl gremlinus, taču Gizmo atver tuvumā esošo jumta logu, pakļaujot Straipu saules gaismai, kas viņu nogalina.

Vēlāk Pelceru mājā ierodas Vinga kungs, lai atgūtu Gizmo. Viņš kritizē ģimeni par nolaidību un Rietumu pasauli par bezatbildīgo attieksmi pret dabu. Tomēr, dodoties prom, Gizmo, kurš ir izveidojis saikni ar Billiju, atvadās no viņa. Redzot to, Vings atzīst, ka kādu dienu Billijs varētu būt gatavs par viņu pienācīgi rūpēties.

 Atsauces 

 Ārējās saites 

Kategorija:1984. gada filmas
Kategorija:ASV filmas
Kategorija:Melnās komēdijas
Kategorija:Šausmu filmas
Kategorija:Fantāzijas filmas
Kategorija:Ziemassvētku filmas
Kategorija:Warner Bros. filmas
Kategorija:Amblin Entertainment filmas
Kategorija:Džo Dantes filmas